Радой Ралин
Али-Баба

chitanka.info

Али-Баба,

Али-Баба е име вам известно,

Али-Баба постигал всичко лесно.

А той не бил човек голям,

бил екземпляр, който не важи,

но достатъчно само да каже:

— Отвори се, Сезам!

Днес уви, днес уви,

този номер съвсем не върви.

Днес не стават неща толкоз странни,

днес най-важни са личните данни.

Али-Баба,

Али-Баба не е легенда вече,

Али-Баба в модерни средства се увлече.

И стана той човек голям,

и може всички той да смаже,

щом, портфейла само покаже:

— Отвори се, Сезам!

Днес уви, днес уви,

тоз номер чудесно върви.

И се случват явления странни,

и изключват се личните данни…

Един секрет,

един „Сезам!“

разкрият ли го много хора вече,

той занапред

започва сам

да се самоотрича и си пречи.

И уви, и уви,

май така се върви:

всички данни

ще станат капани.

И за себе си сам

— Затвори се, Сезам!

1955

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.